text: To unge mænd er sigtet for narkosalg efter 18-årig piges død
  19 februar 2017 kl. 11.42
  Lørdag døde en 18-årig pige efter at have taget ecstasy. Søndag er to mænd fra Esbjerg på 20 og 22 år varetægtsfængslet for salg af euforiserende stoffer.
  En festlig aften i en lejlighed i Bramming endte lørdag middag på tragisk vis, da en 18-årig pige afgik ved døden på Sydvestjysk Sygehus i Esbjerg efter at have indtaget ecstasypiller.
  Efterfølgende opfordrede Syd- og Sønderjyllands Politi borgerne i området til at komme med tip – også specifikt på den slags piller, som pigen havde indtaget.
  - Vi fik en række tip. Sammenholdt med andre oplysninger førte det til, at vi lørdag eftermiddag og aften ransagede flere adresser i Esbjerg, siger vagtchef hos Syd- og Sønderjyllands Politi, Ole Aamann, til TV SYD og fortsætter:
  - Det førte os på sporet af de to unge mænd fra Esbjerg, der nu er sigtet for handel med euforiserende stoffer.
  Ole Aamann, vagtchef, Syd- og Sønderjyllands Politi: "Jeg kan ikke sige, om de har solgt den slags piller, som den 18-årige pige døde af."
  De to mænd på henholdsvis 20 og 22 år blev fremstillet i grundlovsforhør ved retten i Esbjerg søndag formiddag klokken 11.
  - Dommeren har besluttet at de foreløbig er varetægtsfængslet i fire uger, forklarer Ole Aamann.
  Politiet ønsker ikke at udtale sig om, hvorvidt der er en sammenhæng mellem den 18-årige piges død og søndagens varetægtsfængsling af de to mænd fra Esbjerg.
  - Jeg kan ikke sige, om de har solgt den slags piller, som den 18-årige pige døde af, slutter vagtchefen.
  De to mænd fra Esbjerg, som vi fremstillede i grundlovsforhør, er netop blev varetægtsfængslet i 4 uger. Ej yderligere oplysninger #politidk
  
  2) En 20- og 22-årig mand fra Esbjerg er anholdt og sigtet for handel med euforiserende stoffer. Fremstilles i grundlovsforhør nu. #politidk
  
  1) Det sidste døgn har vi modtaget flere tip om narkohandel.Sammenholdt med andre oplysninger - har vi ransaget et par adresser. #politidk
  
  